Diari Oficial de la Generalitat Valenciana


Sumari del DOGV 8221, del 26-01-2018 (2018/59)

RESOLUCIÓ de 15 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 27/14-AIA Gandia.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8221

Data del DOGV
:   26-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/59


Data del document
:   15-12-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Gandia
    * impacte ambiental

RESOLUCIÓ de 15 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 27/14-AIA Gandia. [2018/59]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 27/14-AIA Gandia.  
  
  
«Declaració d'impacte ambiental  
Expedient: 27/14-AIA.  
Títol: Legalització de l'activitat d'emmagatzematge de residus per al seu reciclatge.  
Promotor: Begoña Pardo Esteban.  
Autoritat substantiva: Ajuntament de Gandia.  
Localització: av. Alcodar, 51, del terme municipal de Gandia (València).  
  
Descripció del projecte  
1. Objecte del projecte  
L'objecte del projecte és la sol·licitud de la llicència ambiental d'acord amb la Llei 2/2006, de 5 de maig, de prevenció de la contaminació i qualitat ambiental, per a legalitzar l'activitat d'una nau industrial destinada a emmagatzematge, reciclatge i expedició de residus.  
2. Principals característiques del projecte d'acord amb la documentació aportada  
L'activitat s'exerceix en una nau industrial situada a l'av. Alcodar núm. 51, cantonada amb el carrer de la Pedrera, del polígon industrial Alcodar de Gandia (València).  
Segons la normativa urbanística municipal l'emplaçament de l'activitat es qualifica com a zona industrial, i queda acreditada la compatibilitat urbanística del projecte per mitjà de certificat de l'Ajuntament de Gandia, de data 25 de gener de 2013.  
La zona disposa de la majoria de serveis requerits per al seu funcionament com és energia elèctrica, aigua potable i clavegueram, de les xarxes existents de les quals s'abastirà l'activitat.  
L'aigua potable de servei i neteja procedeix de la connexió de la nau industrial, amb totes les garanties de salubritat que ofereix la xarxa municipal d'aigua potable. Les aigües residuals que produeix l'activitat són les pròpies de la neteja de l'establiment industrial. La xarxa d'evacuació d'aigües residuals es connecta al clavegueram públic existent.  
  
Descripció del procés  
Es tracta d'un establiment destinat a emmagatzematge de residus no perillosos i perillosos. El procés de gestió consisteix en: recepció dels residus, separació, classificació i codificació dels residus segons el seu tipus, emmagatzematge en depòsits i contenidors adequats amb aquest fi, i expedició dels residus a gestors autoritzats. No es realitzarà desballestament de vehicles.  
En l'establiment es disposarà d'una bàscula per a la pesada dels metalls i ferralles i la resta de matèries inorgàniques i es classificaran en diferents contenidors adequats a cada tipus de residu. Es disposarà a més d'una oficina per a la gestió de l'activitat, a més d'uns lavabos per als treballadors.  
La retirada i posterior tractament dels residus emmagatzemats serà realitzada per gestors de residus autoritzats.  
Adequació de la nau  
Es tracta d'una nau industrial amb una superfície útil de 442,37 m², distribuïts en una zona d'emmagatzematge separat per materials, una altra zona de càrrega i descàrrega, una oficina en planta baixa, un lavabo i una oficina privada en planta entresolat. El sòl està compost per paviment format per formigó remolinat impermeable amb una terminació de resina epoxi, antilliscant, inclús en humit, resistent i incombustible, de fàcil neteja i desinfecció.  
Per a l'emmagatzematge dels diferents tipus de residus la nau té habilitades diferents zones:  
1. Zona de ferralleria i metalls, amb una capacitat màxima d'emmagatzematge de 248 m³ (40 tones).  
2. Zona de contenidors de residus perillosos:  
- Bateries de vehicles: contenidor d'1 m³ de capacitat (0,5 tones).  
  
- Filtres: contenidor d'1 m³ de capacitat (0,25 tones).  
- Oli: contenidor d'1 m³ de capacitat (0,25 tones).  
- Draps i absorbents: contenidor d'1 m³ de capacitat (0,05 tones).  
  
- Anticongelant: contenidor d'1 m³ de capacitat (0,1 tones).  
- Envasos plàstics contaminats totalment buits: contenidor d'1 m³ de capacitat (0,1 tones).  
- Envasos metàl·lics contaminats totalment buits: contenidor d'1 m³ de capacitat (0,25 tones).  
3. Zona de paper i cartó, amb una capacitat màxima d'emmagatzematge de 34 m³ (2 tones).  
4. Zona de plàstic, amb una capacitat màxima d'emmagatzematge de 34 m³ (4 tones).  
5. Zona de RAEE: diversos contenidors d'1 m³, amb una quantitat total màxima d'emmagatzematge d'1 tona.  
En el pati exterior no s'emmagatzemaran residus. Els residus perillosos s'emmagatzemen dins de l'establiment sota coberta, segregats per tipus i correctament identificats. El temps d'emmagatzematge dels residus perillosos no excedirà en cap cas els 6 mesos.  
  
La neteja de l'establiment es realitzarà en sec.  
Tipologia de residus admesos.  
Els residus a gestionar, codificats segons la llista europea de residus (LER), Ordre MAM/304/2002, de 8 de febrer, per la qual es publiquen les operacions de valorització i eliminació de residus i la llista europea de residus, són els següents:  
Residus no perillosos:  
- Paper i cartó: 15 01 01.  
- Plàstic: 20 01 39.  
- Ferralleria i metalls: 10 10 03, 11 05 01, 11 05 02, 12 01 01, 12 01 02, 12 01 03, 12 01 04, 15 01 04, 16 01 17, 16 01 18, 17 04 01, 17 04 02,17 04 03, 17 04 04, 17 04 05, 17 04 06, 17 04 07, 17 04 11, 19 12 03, 20 01 36, 20 01 40.  
- Equips elèctrics i electrònics: 20 01 36, 16 02 14, 16 02 16.  
Residus perillosos:  
- Bateries de vehicles: 16 06 01.  
- Filtres: 16 01 07.  
- Oli: 13 02 05.  
- Draps i absorbents: 15 02 02.  
- Envasos plàstics i metàl·lics contaminats totalment buits: 15 01 10.  
  
Tramitació administrativa  
Amb data 4 de febrer de 2014 l'Ajuntament de Gandia remet l'expedient de sol·licitud de llicència ambiental per a legalitzar l'activitat d'emmagatzematge de residus per al seu reciclatge, situada a l'av. Alcodar, núm. 51, del terme municipal de Gandia, a fi d'obtindre la preceptiva declaració d'impacte ambiental, en compliment del que disposa l'article 51 de la Llei 2/2006, de 5 de maig, de prevenció de la contaminació i qualitat ambiental. El dit expedient consta: d'estudi d'impacte ambiental, de certificat d'informació pública i de certificat de compatibilitat urbanística.  
El 25 de febrer i el 12 de març de 2014, des del Servei d'Avaluació d'Impacte Ambiental es requereix a l'Ajuntament de Gandia la documentació necessària per a completar l'expedient.  
El 24 de març i el 2 de maig de 2014 es registren en la Conselleria d'Infraestructures, Transport i Medi Ambient sengles oficis de l'Ajuntament de Gandia que remeten els documents sol·licitats.  
El tràmit d'informació pública del projecte es va dur a terme per mitjà de la inserció del corresponent anunci en el Butlletí Oficial de la Província de València núm. 53, de data 3 de març de 2014, i la publicació d'un edicte en el tauler d'anuncis de l'Ajuntament. Transcorregut el termini no es van presentar al·legacions al projecte, segons certificat expedit per l'Ajuntament de Gandia de data 29 d'abril de 2014.  
  
  
Consideracions ambientals  
1r. Consultada la cartografia temàtica de la Conselleria d'Infraestructura, Territori i Medi Ambient, s'assenyala que:  
a) L'activitat proposada no se situa en l'àmbit de cap espai natural protegit de la província de València, ni de cap altra figura reglamentada en desplegament de la Llei 11/1994, d'espais naturals protegits de la Comunitat Valenciana, encara que el polígon és contigu a l'entorn de la Séquia del Molí, pertanyent a la zona d'especial protecció per a les aus Montdúver-Marjal de la Safor, i està pròxim al lloc d'interés comunitari la Marjal de la Safor, i dins de l'àrea de protecció de zones humides. Tenint en compte que l'activitat es durà a terme en l'interior d'una nau situada en un polígon industrial consolidat, que les aigües residuals s'abocaran al clavegueram municipal, i que el nivell de soroll es controlarà per mitjà de les preceptives auditories acústiques, no es preveu que l'activitat cause impactes sobre aquestes zones.  
  
b) Encara que l'àrea, d'acord amb la cartografia de riscos (sèrie temàtica de l'antiga COPUT), presenta vulnerabilitat alta de l'aqüífer, no es preveuen afectacions sobre les aigües subterrànies ja que el projecte es desenvolupa en l'interior d'una nau amb solera impermeable i situada en polígon industrial.  
2n. L'activitat s'exercirà en l'interior d'una nau situada en un polígon industrial consolidat, per la qual cosa el medi està significativament antropitzat. Els impactes més rellevants, correspondran a la fase de funcionament, ja que les instal·lacions ja estan construïdes. Donat el caràcter industrial de la zona, no s'esperen impactes significatius.  
  
3r. Segons s'arreplega en l'estudi d'impacte ambiental, les principals afectacions associades a l'activitat seran les següents:  
a) Afectació a la qualitat atmosfèrica:  
a.1) Producció de sorolls  
Entre la documentació revisada s'inclou un estudi acústic. Segons el dit estudi, les principals fonts de soroll que tindrem en aquest tipus d'activitat seran: persones parlant, descàrrega de ferralla en l'establiment, colps, arrossegament, etc.  
En l'estudi acústic es considera que no serà necessari adoptar mesures correctores per part del titular per a corregir les emissions de sons de l'establiment, ja que s'estima que l'activitat no superarà els nivells sonors màxims establits en l'ordenança de sorolls i vibracions de Gandia i en el Decret 266/2004, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Aquest aspecte es comprovarà per mitjà de les preceptives auditories acústiques, segons el que estableix el programa de vigilància ambiental i d'acord amb la Llei 7/2002, de 3 de desembre, de la Generalitat Valenciana, de protecció contra la contaminació acústica. En cas de superar els nivells sonors permesos per la llei, s'aplicaran les mesures correctores pertinents.  
  
a.2) Emissió de gasos  
Seran els dels motors de combustió dels camions que vagen a arreplegar els residus per a la seua expedició. En l'estudi d'impacte ambiental es considera un impacte mínim i que es produirà de manera puntual.  
b) Afectació al sòl per possibles infiltracions de lixiviats:  
  
Els impactes que l'activitat pot produir en el sòl seran pels possibles vessaments o fugues accidentals de residus líquids i de lixiviats, en la descàrrega dels residus des dels vehicles que els transporten, o en els contenidors utilitzats per a l'emmagatzematge. Per a eliminar les possibles causes de contaminació del sòl, l'establiment disposa de solera de formigó remolinat impermeable amb una terminació de resina epoxi, antilliscant, inclús en humit, resistent i incombustible, de fàcil neteja i desinfecció. També disposa de contenidors i bidons adequats per a emmagatzemar els residus perillosos com ara bateries (amb neutralització de l'electròlit), filtres d'oli, oli, anticongelant, draps i absorbents. A més, els recipients estancs per als residus perillosos estan situats dins d'una cubeta amb la mateixa capacitat per a poder arreplegar qualsevol vessament.  
  
c) Afectació a les aigües:  
Les mesures correctores perquè no es produïsquen abocaments directes i indirectes sobre el sòl evitaran també l'afectació a les aigües superficials i subterrànies. No es produiran abocaments voluntaris de residus perillosos sobre el terreny com a forma d'eliminació i els vessaments s'evitaran per mitjà de la instal·lació de cubetes de retenció. En el pati exterior no s'emmagatzemaran residus, amb la qual cosa no hi ha perill de contaminació de les aigües superficials.  
4t. L'estudi d'impacte ambiental inclou un programa de vigilància ambiental, adjuntat com a annex, que proposa el control i seguiment, entre altres, de les actuacions següents:  
a) Control de la gestió de residus:  
El control de la correcta gestió dels residus queda reflectit en la documentació de la gestió: document d'acceptació de cada residu expedit per gestor autoritzat i els corresponents documents de control i seguiment omplits després de cada gestió.  
Es portarà un control quant al temps d'emmagatzematge màxim, emmagatzematge, etiquetatge i cessió a gestors autoritzats per la propietat. Es comprovarà que l'emmagatzematge dels residus perillosos no supere els 6 mesos.  
Es realitzarà un control visual del magatzem de residus per part del personal de manteniment amb periodicitat setmanal per a constatar que no s'han produït vessaments o incidents que puguen ocasionar un impacte ambiental a l'entorn.  
b) Sòls  
Es realitzarà un control visual dels diversos emmagatzematges tant d'olis usats com bateries de plom per part del personal de manteniment amb periodicitat setmanal per a constatar que no s'han produït vessaments o incidents que puguen ocasionar un impacte ambiental al sòl.  
  
c) Sorolls  
Es realitzaran mesuraments de la immissió sonora en el límit de la propietat així com en els límits de les propietats més afectades tal com es regula en el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis, a l'inici de l'activitat i posteriorment de forma ordinària una vegada cada 5 anys.  
  
Consideracions jurídiques  
1r. El projecte examinat constitueix, segons el que preveu l'apartat 6.c.2., annex I, del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.  
2n. L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3r. L'article 5 de la Llei 2/1989, de 3 de març, d'impacte ambiental, atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
4t. L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'emmagatzematge de residus per al seu reciclatge, promoguda per Begoña Pardo Esteban, que s'ubica al polígon industrial Alcodar, avinguda Alcodar, núm. 51, del terme municipal de Gandia (València), sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com les condicions establides a continuació:  
1. Es disposarà de materials per a la retenció i eliminació dels abocaments accidentals. El material empleat així com el residu hauran de ser emmagatzemats i gestionats d'acord amb la seua naturalesa i perillositat.  
2. Es complirà en tot cas el que disposa la Llei 22/2011, de 28 de juliol, de residus i sòls contaminats, la qual cosa inclou l'obtenció de les preceptives autoritzacions administratives per a la gestió de residus que atorga la Direcció General de Qualitat Ambiental d'aquesta conselleria.  
  
3. A fi d'una adequada evacuació i tractament de les aigües residuals generades en el normal exercici de l'activitat, el titular de l'activitat disposarà de la preceptiva autorització d'abocament d'aigües a la xarxa municipal de clavegueram, concedida per l'autoritat municipal. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Gandia. Si fóra necessari s'aplicaran les mesures correctores pertinents per a complir els dits límits.  
  
4. D'acord amb el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, les auditories acústiques es realitzaran per un organisme de control autoritzat, i es faran constar els resultats en un llibre de control que estarà a disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents.  
5. Es portarà un registre documentat del programa de vigilància ambiental als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia. Aquest registre documentat inclourà a més el resultat dels controls i autocontrols periòdics legalment exigibles en el control d'abocaments d'aigües residuals i emissions. La documentació del programa de vigilància ambiental estarà a disposició de les autoritats competents.  
  
6. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets estimen pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 6 de maig de 2014.- El director general d'Avaluació Ambiental i Territorial: Juan Giner Corell.»  
  
València, 15 de desembre de 2017.- El director general de Medi Natural i d'Avaluació Ambiental: Antoni Marzo i Pastor.